བོད་རྒྱའི་དབར་འབྲེལ་ལམ་གནང་ཕྱོགས་ཐད་སྐབས་བཅུ་གཅིག་པའི་སྤྱི་འཐུས་ལྷན་ཚོགས་ཀྱིས་༡༩༩༢ཟླ་༡ཚེས་༢༢ལ་སྤྱི་མོས་གྲོས་ཆོད་དོན་ཚན་བཞི་ཅན་ཞིག་གཏན་འབེབས་ལྟར་བཙན་བྱོལ་བོད་གཞུང་གི་ཆབ་སྲིད་ལངས་ཕྱོགས་དེ་དོན་གཞིར་བཟུང་རྩ་འཛིན་ལག་བསྟར་གནང་མུས་དེ་ལྟར་ཡང་།ད་ཆ་རྒྱལ་སྤྱིའི་ནང་ཆབ་སྲིད་གནས་སྟངས་སྤྱི་དང་།ལྷག་པར་རྒྱ་ནག་ནང་སྲིད་དོན་དང་།དཔལ་འབྱོར།འགོ་ཁྲིད་བཅས་འཕོ་འགྱུར་སོགས་ཀྱི་གནས་སྟངས་དང་བསྟུན་གོང་གསལ་གྲོས་ཆོད་ལ་བསྐྱར་ཞིབ་གནང་གལ་གཟིགས་ཤིང་།ཕྱི་ལོ་༡༩༩༧ཟླ་༩ཚེས་༢༣འཁོད་སྐབས་བཅུ་གཉིས་པའི་སྤྱི་འཐུས་ལྷན་ཚོགས་ཀྱིས་སྤྱི་མོས་གྲོས་ཆོད་དོན་ཚན་གསུམ་ཡོད་པ་ཞིག་གཏན་འབེབས་གནང་དོན།དེ་སྔོན་གྱི་གྲོས་ཆོད་ནང་གསལ་ལ་གཞིགས་ན་བོད་རྒྱའི་དཀའ་རྙོག་སེལ་ཕྱོགས་སྔོན་འགྲོའི་ཆ་རྐྱེན་མེད་པར་ཞི་མོལ་འགོ་འཛུགས་བྱ་རྒྱུར་རྒྱ་ཕྱོགས་ནས་ཚུར་འབྲེལ་བྱུང་ན་ལས།རྒྱ་ཕྱོགས་ལ་ཕར་འབྲེལ་སྣེ་མཐུད་གྲོས་མོལ་མ་དགོས་ཞེས་གསལ་ཡོད་ཀྱང་།ད་ཆ་རྒྱལ་སྤྱིའི་ནང་ཁྱོན་ཡོངས་ཀྱི་ཆབ་སྲིད་གནས་སྟངས་ལ་ཉམས་ཞིབ་ཟབ་ནན་གྱིས་སྔོན་འགྲོའི་ཆ་རྐྱེན་མེད་པར་ཞི་མོལ་བསྐྱར་དུ་འགོ་འཛུགས་བྱ་རྒྱུར་གོ་སྐབས་སྨིན་ཅིང་།བོད་གཞུང་ནས་རྒྱ་དམར་གཞུང་ལ་ཕར་འབྲེལ་བྱ་རྒྱུར་གྲུབ་འབྲས་ཐོན་རེ་གཟིགས་ཚེ་དེ་དོན་འབད་བརྩོན་དང་།བར་ཞུགས་སྲིད་གཞུང་ངམ།ཚོགས་སྡེ།གཞན་ཡང་སྐྱེ་བོ་བྱེ་བྲག་པ་སུ་རུང་བརྒྱུད་འབྲེལ་གཏུགས་དང་ཞི་མོལ་ཆེད་སྩལ་བཏོན་གྱིས་འབད་བརྩོན་གནང་རྒྱུ།བོད་གཞུང་གི་ད་ཕན་གྱི་སྲིད་བྱུས་དང་བྱེད་ཕྱོགས་ལ་གཞི་རིམ་གྱི་འགྱུར་བ་གཏོང་དགོས་ཡོད་རིགས་བཀའ་ཤག་གིས་སྤྱི་འཐུས་རྒྱུན་ལས་དང་གྲོས་མོལ་ཐོག་༸གོང་ས་མཆོག་གི་བཀའ་འཁྲོལ་ཇི་བྱུང་ལྟར་གཏོང་འཐུས་ཞེས་གྲོས་ཆོད་ཁག་ལ་དུས་བསྟུན་བསྐྱར་བཅོས་གནང་སྟེ་རྩ་འཛིན་གནང་མུས་ཡིན།